জীবন পথের দৃষ্টিভঙ্গি

**জীবন পথের দৃষ্টিভঙ্গি**, যা জীবনপথের দৃষ্টিকোণ বা জীবনপথ তত্ত্ব নামেও পরিচিত, হল ১৯৬০-এর দশকে উদ্ভূত একটি পদ্ধতি যেটি কাঠামোগত, সামাজিক এবং সাংস্কৃতিক প্রেক্ষাপটে মানুষের জীবন বিশ্লেষণ করার জন্য ব্যবহার করা হয়। এটি একজন ব্যক্তির জীবনকে সামাজিকভাবে বিন্যস্ত একটি সময়রেখা হিসেবে দেখে এবং আচরণ ও কর্মজীবন গঠনে  প্রজন্মগত উত্তরাধিকার ও বয়সের মতো বিষয়গুলির গুরুত্বকে স্বীকার করে থাকে। বিকাশ শৈশবেই শেষ হয় না, বরং এটি জীবনের বিভিন্ন স্তরের মধ্য দিয়ে প্রসারিত হয়ে জীবনের গতিপথকে প্রভাবিত করে।

এই পদ্ধতির উৎস ১৯২০-এর দশকের উইলিয়াম আই. টমাস এবং ফ্লোরিয়ান জানিয়েকির *দ্য পোলিশ পিজ্যান্ট ইন ইউরোপ অ্যান্ড আমেরিকা* এবং কার্ল ম্যানহাইমের "প্রজন্মের সমস্যা" সম্পর্কিত প্রবন্ধের মতো অগ্রণী গবেষণাগুলিতে খুঁজে পাওয়া যায়।

## সংক্ষিপ্ত বিবরণ

জীবনপথের দৃষ্টিভঙ্গি একজন ব্যক্তির জীবনের ইতিহাস পর্যবেক্ষণ করে। উদাহরণস্বরূপ, শৈশবের ঘটনাগুলি কীভাবে ভবিষ্যতের সিদ্ধান্ত যেমন বিবাহ ও বিবাহবিচ্ছেদ, অপরাধমূলক কর্মকাণ্ডে জড়িয়ে পড়া, বা রোগের ঘটনার মতো বিষয়গুলোকে প্রভাবিত করে তা অনুসন্ধান করে। জীবনপথের মানকীকরণের প্রাথমিক কারণ ছিল গুটিবসন্তের মতো সংক্রামক ও ছোঁয়াচে রোগের ব্যবস্থাপনার মাধ্যমে মৃত্যুহারের কমানো। জীবনপথকে "সামাজিক ঘটনা এবং ভূমিকাগুলির একটি ক্রম হিসাবে সংজ্ঞায়িত করা হয় যা ব্যক্তি সময়ের সাথে সাথে পালন করে।" বিশেষত, এই পদ্ধতিটি একটি নির্দিষ্ট ব্যক্তি এবং যে ঐতিহাসিক ও আর্থ-সামাজিক প্রেক্ষাপটে এই ব্যক্তি বসবাস করেছেন, তার মধ্যেকার সংযোগ লক্ষ্য করে। এই পদ্ধতিতে ইতিহাস, সমাজবিজ্ঞান,
জনসংখ্যাতত্ত্ব, বিকাশমূলক মনোবিজ্ঞান, জীববিজ্ঞান, জনস্বাস্থ্য এবং অর্থনীতির মতো বিষয়গুলোর পর্যবেক্ষণ অন্তর্ভুক্ত রয়েছে। এখন পর্যন্ত, জীবনপথের দৃষ্টিভঙ্গী থেকে করা গবেষণামূলক গবেষণা কোনো আনুষ্ঠানিক তত্ত্বের বিকাশে সফল হয়নি।

গ্লেন এল্ডার জীবনপথকে পাঁচটি মূল নীতির উপর ভিত্তি করে তত্ত্বায়ন করেছেন: জীবনব্যাপী বিকাশ, মানবিক সক্রিয়তা, ঐতিহাসিক সময় এবং ভৌগোলিক স্থান, সিদ্ধান্তের সময় এবং সংযুক্ত জীবন। একটি ধারণা হিসাবে, জীবনপথকে "সামাজিকভাবে সংজ্ঞায়িত ঘটনা এবং ভূমিকাগুলির একটি ক্রম হিসাবে সংজ্ঞায়িত করা হয় যা ব্যক্তি সময়ের সাথে সাথে পালন করে" (গিয়েল এবং এল্ডার ১৯৯৮, পৃ. ২২)। এই ঘটনা এবং ভূমিকাগুলো অগত্যা একটি নির্দিষ্ট ক্রমে ঘটে না, বরং এটি ব্যক্তির প্রকৃত অভিজ্ঞতাগুলিরই সমষ্টি। সুতরাং জীবনপথের ধারণাটি বয়স-ভিত্তিক সামাজিক ঘটনাকে বোঝায় যা অভিন্ন জীবনপথের পর্যায় এবং জীবনকাল থেকে পৃথক। জীবনকাল বলতে জীবনের সময়কাল এবং এমন বৈশিষ্ট্যগুলোকে বোঝায় যা বয়সের সাথে ঘনিষ্ঠভাবে সম্পর্কিত কিন্তু সময় ও স্থান জুড়ে খুব কমই পরিবর্তিত হয়।

বিপরীতে, জীবনপথের দৃষ্টিভঙ্গিটি মানব বিকাশ এবং পারিবারিক জীবনে সময়, প্রেক্ষাপট, প্রক্রিয়া এবং অর্থের গুরুত্বকে বিশদভাবে ব্যাখ্যা করে (বেংটসন এবং অ্যালেন ১৯৯৩)। পরিবারকে একটি বৃহৎ সামাজিক প্রেক্ষাপটের মধ্যে একটি ক্ষুদ্র সামাজিক গোষ্ঠী হিসাবে গণ্য করা হয়—এটি হলো "একদল ব্যক্তি যাদের একটি সাধারণ ইতিহাস রয়েছে এবং যারা সময় ও স্থানের মধ্যে সর্বদা পরিবর্তনশীল সামাজিক প্রেক্ষাপটে একে অপরের সাথে মিথস্ক্রিয়া করে" (বেংটসন এবং অ্যালেন ১৯৯৩, পৃষ্ঠা ৪৭০)। তাই, বার্ধক্য এবং বিকাশমূলক পরিবর্তন হল ধারাবাহিক প্রক্রিয়া যা জীবনব্যাপী অনুভূত হয়। যেমন, জীবনপথ সামাজিক ও ঐতিহাসিক কারণগুলোর সাথে ব্যক্তিগত জীবন এবং বিকাশের সংযোগস্থলকে প্রতিফলিত করে, যার মধ্যে পারিবারিক জীবন এবং সামাজিক পরিবর্তন নিয়ে গবেষণা করা সম্ভব হয় (এল্ডার ১৯৮৫; হারেভেন ১৯৯৬)।

জীবনপথ তত্ত্বও একটি গঠনবাদী ধারার দিকে অগ্রসর হয়েছে। সময়, ক্রম এবং রৈখিকতাকে স্বতঃসিদ্ধ ধরে না নিয়ে, জেবার এফ. গুপ্রিয়াম এবং জেমস এ. হোলস্টেইন (২০০০) তাদের *কনস্ট্রাকটিং দ্য লাইফ কোর্স* বইটিতে সময়ের সাথে অভিজ্ঞতার বিবরণ থেকে তাদের আলোচনা শুরু করেছেন। এটি অভিজ্ঞতা এবং তার গল্পের মূল বিষয় ও প্রেক্ষাপটকে স্থানান্তরিত করে, এবং দৈনন্দিন জীবনে কীভাবে সময়, ক্রম, রৈখিকতা এবং সম্পর্কিত ধারণাগুলো ব্যবহৃত হয় তা সামনে নিয়ে আসে। এটি সময়ের মাধ্যমে অভিজ্ঞতা বোঝার ক্ষেত্রে একটি আমূল পরিবর্তন নিয়ে আসে, যা একটি বহুবিষয়ক দৃষ্টান্তের ধারণাকে ছাড়িয়ে যায় এবং ঐতিহ্যবাহী সময়-কেন্দ্রিক পদ্ধতিগুলো থেকে সম্পূর্ণ ভিন্ন এক দৃষ্টান্ত প্রদান করে। সময় প্রস্তাবনার প্রধান ভিত্তি না হয়ে, সেগুলোকে বিশ্লেষণাত্মকভাবে বন্ধনীর মধ্যে রাখা হয় এবং সেগুলো গবেষণা ও গঠনমূলক উপলব্ধির কেন্দ্রবিন্দুতে পরিণত হয়।

জীবনপথ পদ্ধতিটি অভিবাসীদের পেশাগত স্বাস্থ্য এবং অবসরের বয়সের মতো বিষয়গুলিতে প্রয়োগ করা হয়েছে। এটি অন্যান্য ক্ষেত্রেও ক্রমবর্ধমানভাবে গুরুত্বপূর্ণ হয়ে উঠছে, যেমন শৈশবের অভিজ্ঞতা কীভাবে পরবর্তী জীবনে শিক্ষার্থীদের আচরণকে প্রভাবিত করে বা বার্ধক্যে শারীরিক কার্যকলাপের ভূমিকা ইত্যাদি।

## আরও পড়ুন

* এল্ডার জি. এইচ. জুনিয়র ও জিয়েল জে.জেড.(২০০৯)। জীবনচক্র অধ্যয়ন। একটি বিকাশমান ক্ষেত্র। এল্ডার জি. এইচ. জুনিয়র ও জিয়েল জে. জেড. (সম্পা.), দ্য ক্র্যাফট অফ লাইফ কোর্স রিসার্চ (পৃষ্ঠা ১–২৮)। নিউ ইয়র্ক, লন্ডন: দ্য গিলফোর্ড প্রেস।
* লেভি, আর., ঘিসলেটা, পি., লে গফ, জে. এম., স্পিনি, ডি., ও উইডমার, ই. (২০০৫)। জীবনচক্রের উপর একটি আন্তঃবিষয়ক দৃষ্টিভঙ্গির দিকে। পৃষ্ঠা ৩–৩২। এলসেভিয়ার। 

## তথ্যসূত্র

বিষয়শ্রেণী:বিকাশমূলক মনোবিজ্ঞান
বিষয়শ্রেণী:রোগবিস্তার বিজ্ঞান